༄༅། །གེགས་སེལ་བར་ཆད་གསུམ་སེལ་བཞུགས་སོ། །
༄༅༅། །བླ་མ་དམ་པའི་ཞབས་ལ་ཕྱག་འཚལ་ལོ། །སྤྱིར་བསམ་གཏན་ལ་
བར་ཆད་ཀྱི་ཆོས་གསུམ་ལས། ཕྱི་རོལ་བདུད་ཀྱི་བར་ཆད་ནི། ཐུན་ལ་འཇུག་
ཀའམ། ཐུན་སྟོད་ཉིད་ལ་སྙིང་མི་དགའ་བ་ལ་སོགས་པ་འབྱུང་བའོ། །འབྱུང་བ་
ལུས་འཁྲུགས་ཀྱི་བར་ཆད་ནི་ཐུན་སྨད་དམ། ཐུན་བཏང་ནས་ཅུང་ཟད་ཙམ་ཚུན་
ཆད་དུ་ན་ཟུག་ལ་སོགས་པ་འབྱུང་ངོ༌། །ཏིང་ངེ་འཛིན་སེམས་ཀྱི་བར་ཆད་ནི་སྒོམ་
པའི་ཚེ་འབྱུང་ལ། མ་བསྒོམས་ན་མི་འབྱུང་ངོ་། །དང་པོ་བསལ་བ་ནི། ལུས་ཀྱི་
སྤྱོད་ལམ་རྡོ་རྗེ་སྐྱིལ་ཀྲུང་གིས་བསྲུང་སྟེ། རྟག་ཏུ་རྡོ་རྗེ་སྐྱིལ་ཀྲུང་བཅའ། རླུང་
རྩོལ་བ་རྣམ་པར་འགོག་པས་བསྲུང་སྟེ། རྩོལ་བ་བཀག་སྟེ་སྲོག་གི་སྒོར་ཧཱུྃ་ཞིག་
མར་ལ་ཉུག་རྩེར་བྱུང༌། ཡང་ཡར་ལ་སོང་། ཡང་མར་བྱུང༌། ཡང་ཡར་ལ་སོང་
སྟེ། ཧཱུཾ་གིས་སྒོ་དགག་གོ། །ཕྱོགས་མཚམས་རྣམ་པར་གནོན་པས་བསྲུང་སྟེ། ཉལ་
ཀའམ། ལྡང་ཀ །ཐུན་གཏོང་ཀ །ཐུན་ལ་འཇུག་ཀ་ཐམས་ཅད་དུ་ཕྱོགས་མཚམས་
ཀུན་ཏུ་ཧཱུཾ་བརྗོད་ཅིང་སྡིགས་མཛུབ་བསྟན་ནོ། །ཡང་རླུང་གང་ནས་རྒྱུ་བརྟགས་
ལ། གཡས་ནས་རླུང་རྒྱུ་ན་རླུང་མནན་ལ་ཡིད་ཀྱིས་ཧཱུཾ་བདུན་བརྗོད་ཅིང་། ལག་
པ་གཡས་པའི་སོར་མོ་ཕར་བསྟན་པ་དང༌། གོམ་པ་བདུན་བོར་བ་དེ་རྣམས་དུས་
གཅིག་ལ་བྱའོ། །གཡོན་ནས་རྒྱུ་ནའང་དེ་ལྟར་བྱའོ། །འཇིགས་ཤིང་ཡ་ང་བ་བྱུང་
ན། གློ་གཡས་པ་ས་ལ་འབེབས་པ་དང་སྣ་བུག་གཡས་པ་དགག་པ་གནད་ཆེ། ངག་
ཏུ་ཧཱུཾ་བརྗོད་པ་དང་། གོམ་པ་གཡས་པ་ལན་བདུན་འདོར་བ་དང༌། ལག་པ་མཐེ་
-242-

གེགས་སེལ་བར་ཆད་གསུམ་སེལ།
བོང་འགུགས་པ་སོར་མོ་བརྐྱངས་ནས་ལན་བདུན་བྱེད་པ། རླུང་གནོན་པ་རྣམས་དུས་
གཅིག་ལ་བྱའོ། །མི་དཔའ་བོ་གྲིར་བསད་པའི་རུས་པ་བདར་བའི་ཆུས་ལྟེ་བའི་གནས་
སུ་ཐིག་ལེ་མེ་ལོང་ཙམ་བྱ། སྙིང་འཕར་བའི་གནས་དང་། མགྲིན་པ་དང་། སྣ་
སྒོ་གཉིས་དང་། མཛོད་སྤུ་རྣམས་སུ་ཐིག་ལེ་རེ་བྱ། གཞན་ཡང་བསྲུང་བ་རྣམ་པ་
བརྒྱད་དང་། བཅུ་དྲུག་གིས་ཀྱང་གནས་སྐབས་དང་སྦྱར་ཏེ་བསྲུང་ངོ་། །དེ་རྣམས་
ནི་ཕྱི་རོལ་བདུད་ཀྱི་བར་ཆད་བསལ་བའོ། །
གཉིས་པ་འབྱུང་བ་ལུས་འཁྲུགས་ཀྱི་བར་ཆད་བསལ་བ་ནི། སྤྱོད་ལམ་གྱིས་
བསལ་བ་ལ། ཚད་པ་དང་ཁྲག་མཁྲིས་ཀྱི་ནད་ལ་ས་མཐོ་སར་བསྡད། སྐྱིལ་ཀྲུང་
བཅའ།
མིག་ནམ་མཁའ་ལ་བལྟ། རོ་སྟོད་བསེང་ངོ་། །བད་ཀན་དང་། གྲང་
བ་དང་། མ་ཞུ་བ་ལ་ལུས་ཐབ་འགལ་གྱི་ཕྱག་རྒྱ་བཅའ། ཙོག་པུར་བསྡད། སྒོམ་
ཐག་བྱའོ། །རླུང་ལའང་རྡོ་རྗེ་སྐྱིལ་ཀྲུང་བཅའ། ལུས་དྲང་པོར་བསྲངས་ཏེ་གསུས་
པ་ཚིགས་པ་ལ་བཅེར་རོ། །རླུང་གི་སྦྱོར་བ་ནི། ཚད་པ་དང་ཁྲག་མཁྲིས་ཀྱི་ནད་
ལ། རླུང་སི་སྒྲ་དང་བཅས་པས་དྲང་ཞིང་གཏང༌། དེས་ཞིའོ། །དེ་ལྟར་བྱས་
པས་མགོ་ནད་མ་ཞི་ན། གཉིས་ཀ་ནས་གཏང་བ་ཅུང་ཟད་ཙམ་བྱའོ། །བད་ཀན་
དང༌། མ་ཞུ་བ་དང་། སྐྲན་ལ་རླུང་ཁ་ནས་སྒྲ་མེད་དུ་བཀང་ལ། སྐྲན་ལྟ་བུ་དེ་
ལ་ཧར་ཧར་འགྲོ་བར་བསམ་མོ། །དེས་ཞིའོ། །རླུང་ནད་ལ་རླུང་དྲག་ཏུ་ཁ་སྦྱར་ལ་
བསྒོམ། །དེས་ཞིའོ། །སེམས་ཀྱི་དམིགས་པས་བསལ་བ་ནི། རླུང་ནད་མཐའ་དག་
དང་ཁྱད་པར་དུ་སྙིང་རླུང་གསོ་བ་ལ་རང་གི་སྤྱི་བོ་ཚངས་པའི་སྒོར་ཟླ་བ་ལ་ཧཱུྃ་བའི་
ནུ་མ་ལྟ་བུ་ཐུར་དུ་འཕྱང་བ་ཞིག་བསམ། དེ་ལས་བདུད་རྩིའི་རྒྱུན་འཛག་པས་དང་
པོ་ལྕེ་ཆུང་དུ་དྲང་། དེ་ནས་སྙིང་གར་ཆར་གྱི་རྒྱུན་ལྟར་ཐིམ་པར་བསམ། མཐར་
སྒལ་ཚིགས་ཟད་སོར་དྲང་། ། ངེས་པར་ཐུན་གསུམ་ཚུན་ཆོད་ཀྱིས་སྐྱོན་ལས་གྲོལ་
-243-

ས་སྐྱ་བཀའ་འབུམ། ས་ཆེན་ཀུན་དགའ་སྙིང་པོའི་གསུང་རབ་གླེགས་བམ་བདུན་པ།
ལོ། །རླུང་ནད་ཙམ་ལ་ནི་དེས་སོས་སོ། །ཁྲག་མཁྲིས་ཆེར་འཕེལ་ན། སྙིང་གར་
ཆུའི་དཀྱིལ་འཁོར་སྲན་མའི་ཡ་ཁོད་མཐུག་པོ་ཙམ་ཞིག་བསམ། དེ་ལས་འོད་དཀར་
བ། བསིལ་བ་བབས་པས་རྩ་གནས་ཐམས་ཅད་དུ་ཁྱབ་པར་བསྒོམ། དེས་ངེས་པར་
སྐྱོན་ལས་གྲོལ། དེའང་དང་པོ་ནི་སྲོག་རྩོལ་གྱི་རླུང་དང་བསྟུན། གཉིས་པ་ནི་ཁ་
ནས་སྒྲ་བཅས་སུ་གཏང་བ་དང་བསྟུན་ནོ། །བད་ཀན་དང་གྲང་བ་ལ་གང་ན་སར་
རམ། ལྟེ་བའི་གནས་སུ་རཾ་དམར་ནག་ཅིག་ལས་མེ་སྦར། རླུང་དགང་བའི་ཡན་
ལག་གཉིས་ཀ་གང་རུང་ཞིག་དང་བསྟུན་ན་སྐྱོན་ལས་གྲོལ་ལོ། །ཁྱད་པར་དུ་མ་ཞུ་
བ་ལ། མ་ཞུ་བ་ལ་དྲོད་ཆ་མཆོག་ཅེས་བྱ་སྟེ། མཆིལ་པའི་བྲུན་བརྡུངས་ནས་རས་
ལ་བཙགས་ཏེ་བསྐོལ་ནས་ཁུ་བ་དེ་ཡང་ཡང་གདུས་ནས་འཐུངས་ན་ངེས་པར་སྐྱོན་
ལས་གྲོལ་ལོ། །འབྱུང་བ་ལུས་འཁྲུགས་ཀྱི་བར་ཆད་བསལ་བའོ། །
ད་ནི་གསུམ་པ་ཏིང་ངེ་འཛིན་སེམས་ཀྱི་བར་ཆད་བསལ་བ་ནི། སྤྱིར་གང་
ལའང་ཏིང་ངེ་འཛིན་དུ་ངོ་ཤེས་པས་བྱུང་རྒྱལ་གྱི་གནད་ཀྱིས་བསྲུང༌། དེ་ཙ་ན་ཡི་
གེ་དང་། བྱང་ཆུབ་ཀྱི་སེམས་དང་། རླུང་གི་རྟེན་འབྲེལ་ཤེས་པས་ཏིང་ངེ་འཛིན་
ངོ་ཤེས་པས་བསམ་གཏན་གྱི་གེགས་སེལ། བར་ཆད་ངོ་ཤེས་པས་བདུད་ཀྱི་གེགས་
སེལ། སྐྱོན་ཡོན་ཏན་དུ་སློང་ཤེས། བར་ཆད་དངོས་གྲུབ་ཏུ་ལེན་ཤེས་པའོ། །ཉམ་
ང་བའམ་འཇིགས་པ་ལ་སོགས་པ་གཞན་ནི་རྡོ་རྗེ་སྐྱིལ་ཀྲུང་གི་སྦྱོར་བ་དང་། སྟེང་
དུ་འཕང་བ་སྟེ་སྟན་གྱི་གྲྭ་བཞི་ནས་བཏེག་ལ་གྱེན་དུ་འཕངས་པས་སྔངས་པར་བྱེད་
པ་དང་། རྟེན་འབྲེལ་ཟབ་མོའི་གནད་དེ། སྟོབས་ཀྱི་ཧཱུཾ་ལ་སོགས་པ་དྲག་ཏུ་བརྗོད་
པས། གཞན་གྱིས་ངེས་པར་བསྲུང་ངོ༌། །སྤྱིར་ཕོ་བ་སྦོས་པ་ལ་སོགས་པ་སྨད་ནད་
ཐམས་ཅད་སྟེང་དུ་བསེང་སྟེ་སྟོང་སྒྲེགས་ཀྱིས་གདོན་ནོ། །གཟེར་བ་ལ་སོགས་པ་སྟོད་
ནད་ཐམས་ཅད་སྨད་དུ་དྲངས་ཏེ་བཤང་སྒོ་འབྱེད་འཛུམ་བྱ། གསང་བའི་རྡོ་རྗེའི་
-244-

གེགས་སེལ་བར་ཆད་གསུམ་སེལ།
ངོས་སུ་ཀྱོང་ཀྱོང་....ལག་པ་ལ་སོགས་པ་བརྐྱངས་བསྐུམ་བྱ་ཟེར་བ་འདུག་...བྱ། ཡན་ལག་སོ་སོའི་
ནད་ཐམས་ཅད་རང་སར་ཞི་བར་བྱ་སྟེ། བུག་པའི་སྦྱོར་བ་བྱ། ཐམས་ཅད་བཅག་
ཅིང་མཉེའོ། །སྐབས་སུ་གཞུ་ལྟར་དྲང་ཞིང་མདའ་ལྟར་འཕང་བ། རྡོ་རྗེ་གཏུན་དུ་
གྲུལ་བ་ཞེས་བྱ་བའི་གདམས་ངག་རྣམ་པ་གསུམ། རྡོ་རྗེ་སྐྱིལ་ཀྲུང་བཅས་ནས་རྐེད་
པ་འཁྲུལ་འཁྲུལ་བྱེད་པའོ། །མན་ངག་དེ་རྣམས་ནི་ཤིན་ཏུ་གཅེས་པའོ། །དེ་རྣམས་
ནི་ཏིང་ངེ་འཛིན་སེམས་ཀྱི་བར་ཆད་བསལ་བའོ། །བསམ་གཏན་གྱི་བར་ཆད་རྣམ་
པ་གསུམ་བསལ་བའི་མན་ངག །རྗེ་བཙུན་ས་སྐྱ་པ་ཆེན་པོའི་ཞལ་སྔ་ནས། ལྷོ་བྲག་
དཀར་སྟོན་ལ་གནང་བའོ། །ཨཾཐི། །དགེའོ།། །།
མཆོག་ཏུ་ཟབ་པའི་མན་ངག་འདིའི་དཔེ་སློབ་དཔོན་བསོད་ནམས་རྒྱལ་མཚན་
ལ་ཞུས། མན་ངག་མཛུབ་ཁྲིད་དུ་དཔལ་ས་སྐྱའི་དབེན་གནས་སུ་བླ་མ་ལོ་ཙཱ་བ་ཆེན་
པོ་ལ་ཁོ་བོ་གཅིག་པུར་གཉིས་སུ་མེད་པས་ཞུས། དཔལ་ལྷས་ཕུག་གི་དབེན་གནས་
སུ་བླ་མ་དྷརྨཱ་རཱ་ཛ་ལ་ཇོ་མོ་བསོད་ནམས་དར་གྱིས་ཞུས་པའོ། །ཐུགས་ལ་བཏགས་
པའི་བཀའ་དྲིན་བསམ་གྱིས་མི་ཁྱབ་པ་དྲན་པར་གྱིས་ཤིག །ས་མཱཔྟ་མི་ཐཱི།། །།
-245-